ส่วนที่ 1

+-----------------------------------------------------------------------+
| บทสรุป                                                                 |
+-----------------------------------------------------------------------+

ส่วนที่ 1

บทสรุป

กลุ่มบริษัท ไทยรับประกันภัยต่อ จำกัด (มหาชน) ประกอบธุรกิจหลักด้านการประกันภัยต่อ
โดยมีบริษัท ไทยรับประกันภัยต่อ จำกัด (มหาชน) ( “ไทยรี” หรือ “บริษัทฯ” )
ประกอบธุรกิจประกันภัยต่อด้านประกันวินาศภัย และมีบริษัทย่อยคือบริษัท ไทยรีประกันชีวิต จำกัด
ประกอบธุรกิจประกันภัยต่อด้านประกันชีวิต มีกลุ่มลูกค้าทั้งหมดเป็นบริษัทประกันวินาศภัย
บริษัทประกันชีวิตและบริษัทประกันภัยต่อทั่วไปทั้งในและต่างประเทศ
ซึ่งหลังจากรับประกันภัยต่อมาแล้ว บริษัทฯ และบริษัทย่อยจะเก็บความเสี่ยงภัยไว้เองเป็นส่วนใหญ่
ส่วนที่เหลือจะเอาประกันภัยต่อช่วงออกไปอีกทอดหนึ่ง ในปี 2550
ทางกลุ่มเก็บภาระความเสี่ยงภัยไว้เองประมาณร้อยละ 65 ของเบี้ยประกันภัยต่อรับรวม
ส่วนที่เหลือได้เอาประกันภัยต่อช่วงกลับไปยังบริษัทประกันภัยในประเทศไทยตามสัญญาข้อตกลงของตลาดประมาณร้อยละ
25 และอีกร้อยละ 10 ได้เอาประกันภัยต่อช่วงไปต่างประเทศ
การดำเนินธุรกิจประกันภัยต่อของกลุ่มนั้นจะเป็นงานรับประกันวินาศภัยจากในประเทศเป็นหลักโดยมีสัดส่วนร้อยละ
88 ของเบี้ยประกันภัยต่อรับสุทธิรวม ร้อยละ 11
เป็นงานด้านประกันชีวิตในประเทศและที่เหลืออีกร้อยละ 1
เป็นงานประกันวินาศภัยต่อรับจากต่างประเทศ

นอกจากนี้
ยังมีบริษัทย่อยและบริษัทร่วมอีกรวมห้าแห่งที่ประกอบธุรกิจที่เกี่ยวเนื่องและสนับสนุนธุรกิจหลักด้านประกันภัย
(รายละเอียดแต่ละบริษัทปรากฏตามข้อ 2.2 “ภาพรวมการประกอบธุรกิจของกลุ่มบริษัท” หน้า
11และ 12) รายได้จากบริษัทย่อยและบริษัทร่วมดังกล่าวในปัจจุบันยังมีไม่มากนัก
เนื่องจากส่วนใหญ่เพิ่งเริ่มประกอบธุรกิจ แต่คาดว่ารายได้ส่วนนี้จะทวีความสำคัญต่อกลุ่มบริษัทฯ
ยิ่งขึ้นในอนาคต

ผลการดำเนินงานของบริษัทฯ ในปี 2550 ที่ผ่านมา นับได้ว่าเป็นที่น่าพอใจอย่างยิ่งอีกปีหนึ่ง บริษัทฯ
มีกำไรสุทธิจากการดำเนินงานจำนวน 515 ล้านบาท เพิ่มขึ้นร้อยละ 12
สามารถรักษาอัตราผลตอบแทนต่อส่วนของผู้ถือหุ้นให้เป็นไปตามเป้าหมายที่กำหนดไว้ที่อัตราร้อยละ
20 ได้อย่างต่อเนื่อง บริษัทฯ มีเบี้ยประกันภัยต่อรับรวมทั้งสิ้น 4,543 ล้านบาท เพิ่มขึ้นร้อยละ 13
เบี้ยประกันภัยต่อรับสุทธิจำนวน 2,967 ล้านบาท เพิ่มขึ้นร้อยละ 14 มีรายได้จากการลงทุนจำนวน
305 ล้านบาท เพิ่มขึ้นร้อยละ 1 และมีรายได้จากธุรกิจให้บริการจำนวน 52 ล้านบาท
เพิ่มขึ้นร้อยละ 91

จากการที่ ในปี 2550 สถาบันจัดอันดับเครดิต S&P’s
ได้ปรับเพิ่มอันดับเครดิตความมั่นคงทางการเงินและความสามารถในการจ่ายค่าสินไหมทดแทนของบริษัทฯ
ขึ้นอีกหนึ่งระดับจากเดิมที่ระดับ BBB+ แนวโน้มเป็นบวกเป็นระดับ A- แนวโน้มมีเสถียรภาพ
รวมถึงการได้รับประกาศเกียรติคุณ “คณะกรรมการแห่งปี 2006/2007”
ที่ทางสถาบันกรรมการบริษัทไทยร่วมกับตลาดหลักทรัพย์และหน่วยงานภาคธุรกิจร่วมกันจัดขึ้น
และได้รับการการประเมินการจัดประชุมสามัญประจำปีผู้ถือหุ้นจากสำนักงานคณะกรรมการกำกับหลักทรัพย์และตลาดหลักทรัพย์ในระดับ
“ดีเยี่ยม”
ได้สะท้อนให้เห็นถึงการยอมรับของทุกฝ่ายต่อฐานะทางการเงินที่มั่นคงและการดำเนินงานอย่างมีธรรมาภิบาลของบริษัทฯ
นอกจากนี้ บริษัทฯ
ยังมุ่งมั่นที่จะดำเนินงานตามเป้าหมายที่จะช่วยพัฒนาธุรกิจประกันภัยในประเทศให้ขยายตัวมากยิ่งขึ้น
โดยการตอบรับนโยบายของสำนักงานคณะกรรมการกำกับและส่งเสริมการประกอบธุรกิจประกันภัยที่ให้มีการเก็บเบี้ยประกันภัยไว้ในประเทศให้สูงที่สุด
ซึ่งนับเป็นความภูมิใจว่าธุรกิจของบริษัทฯ เป็นกลไกส่วนหนึ่งที่สามารถช่วยพัฒนาประเทศได้
ช่วยลดการรั่วไหลของเงินตราออกสู่ต่างประเทศและนำเบี้ยประกันภัยที่เก็บไว้มาลงทุนให้เกิดประโยชน์ในการสร้างงาน
และพัฒนาระบบเศรษฐกิจของประเทศต่อไป

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)